

ΕΛΛΗΝΙΚΗ ΔΗΜΟΚΡΑΤΙΑ

ΥΠΟΥΡΓΕΙΟ ΠΟΛΙΤΙΣΜΟΥ

ΓΡΑΦΕΙΟ ΤΥΠΟΥ

------

Αθήνα, 13 Αυγούστου 2023

**Παραχώρηση στον ΣΕΑ κτιρίου ιδιοκτησίας του ΥΠΠΟ, επί της οδού Πανός**

Κατόπιν σχετικού αιτήματος του Συλλόγου Ελλήνων Αρχαιολόγων (ΣΕΑ), το Υπουργείο Πολιτισμού παραχώρησε στον ΣΕΑ, χωρίς αντάλλαγμα, το κτίριο ιδιοκτησίας του ΥΠΠΟ, επί της οδού Πανός 19 και Θρασυβούλου, στην Πλάκα, προκειμένου ο ΣΕΑ να το χρησιμοποιήσει ως τον τόπο που θα ασκεί τη διοίκηση των υποθέσεών του, ως έδρα του.

Λόγω της διαπίστωσης από το Συμβούλιο της Επικρατείας (απόφαση 761/2024), καθώς και από την Εθνική Αρχή Διαφάνειας (Πόρισμα ΣΕ 179/23), ότι εντός του ακινήτου της προηγούμενης έδρας του ΣΕΑ, επί της οδού Ερμού 134-136, διενεργούνταν παντός είδους δραστηριότητες τρίτων και διανυκτέρευαν στους ξενώνες, πρόσωπα που δεν είχαν καμία σχέση με το ΣΕΑ και τα μέλη του, η απόφαση παραχώρησης του κτιρίου της οδού Πανός 19 και Θρασυβούλου επισημαίνει εμφατικά την απαγόρευση της περαιτέρω διάθεσης του κτιρίου, της διανυκτέρευσης εντός αυτού, καθώς και του προσπορισμού εσόδων από αυτό. Η διάρκεια της παραχώρησης ορίζεται δωδεκαετής, κατ΄ ανώτατο όριο, μετά δε το πέρας της δωδεκαετίας, ο ΣΕΑ δύναται να υποβάλει νέο αίτημα παραχώρησης σύμφωνα με το νομοθετικό καθεστώς, που θα ισχύει τότε.

Τέλος, υπενθυμίζεται η διαπίστωση του Συμβουλίου της Επικρατείας ότι ο ΣΕΑ δεν περιλαμβάνεται στις καταχωρημένες συνδικαλιστικές οργανώσεις της χώρας (ΣτΕ 761/2024), διαπίστωση την οποία δεν αρνήθηκε ο ΣΕΑ (Δελτίο Τύπου της 31ης.5.2024). Στο πλαίσιο αυτό, επισημαίνεται ότι ο ΣΕΑ υπέβαλε προς το Υπουργείο το αίτημα παραχώρησης του κτιρίου της οδού Πανός 19, επικαλούμενος εγγράφως, όχι τη νομοθεσία περί παραχώρησης έδρας από τους εργοδότες προς τα συνδικαλιστικά σωματεία, αλλά τη νομοθεσία περί ευχέρειας του ΥΠΠΟ να παραχωρεί τα ακίνητα ιδιοκτησίας του, προς οποιοδήποτε τρίτο φυσικό ή νομικό πρόσωπο.